TPV nousee jalkapallon Ykköseen – Tomi Ylinen tykitti tamperelaisten voittomaalin 35 metristä: "Joka 50. potku osuu noin!"

Tampereen Pallo-Veikot palaa jalkapallon Ykköseen kahdeksan vuoden tauon jälkeen. TPV kukisti ratkaisevassa nousukarsintapelissä Myllykosken Pallon 2–1 ja oli parempi yhteismaalein 3–2. Voitto-osuman tykitti vapaapotkusta Tomi Ylinen , joka on päävalmentaja Anssi Ylisen poika. Yleisöä Tammelassa oli 2024. TPV juhlii nousua Ykköseen videolla: TPV:n runkopelaaja Tommi Smeets oli riemuissaan pelin jälkeen. –Kyllä tämä tuntuu hienolta. Tässä on monta vuotta tahkottu Kakkosta. Yleensä kausi on päättynyt pari viikkoa aiemmin. Päätimme joukkueena ennen nousukarsintaa, että nyt otamme sen paikan, Smeets tuumasi. Ylisen voitto-osuma kirvoitti entistäkin leveämmän hymyn Smeetsin kasvoille. –Odotin keskitystä takakulmaa kohti, mutta Ylinen vetikin suoraan. Joka 50. potku sillä osuu noin ja sitten jälki on tuollaista! Aamulehti seurasi peliä hetki hetkeltä.